TPIPP บวกเกือบ 3% ทำนิวไฮตั้งแต่เข้าตลาดฯ โบรกฯชี้กำไรQ2ทุบสถิติเดิม
TPIPP บวกเกือบ 3% ทำนิวไฮตั้งแต่เข้าตลาดฯ ล่าสุด ณ เวลา 14.53 น. อยู่ที่ระดับ 7.15 บาท บวก 0.20 บาท หรือ 2.88% สูงสุด 7.25 บาท ต่ำสุด 7 บาท ด้วยมูลค่าซื้อขาย 845.21 ล้านบาท ด้านบล.เมย์แบงก์ กิมเอ็ง (ประเทศไทย) แนะ "เก็งกำไร/สะสม" เป้า 8.50 บ. มองกำไร Q2 ทุบสถิติเดิม
22 มิ.ย. 2560

ผู้สื่อข่าวรายงานว่าราคาหุ้นบริษัท ทีพีไอ โพลีน เพาเวอร์ จำกัด (มหาชน) หรือ TPIPP ล่าสุด ณ เวลา 14.53 น. อยู่ที่ระดับ 7.15 บาท บวก 0.20 บาท หรือ 2.88% สูงสุด 7.25 บาท ต่ำสุด 7 บาท ด้วยมูลค่าซื้อขาย 845.21 ล้านบาท ขณะที่ดัชนีตลาดหุ้นไทยโดยรวมบวก 0.28% โดยราคาหุ้น TPIPP ปรับตัวขึ้นทำนิวไฮตั้งแต่เข้าจดทะเบียนในตลาดหลักทรัพย์

ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯแนะ”เก็งกำไร/สะสม”หุ้น บมจ.ทีพีไอ โพลีน เพาเวอร์ (TPIPP) ให้ราคาเป้าหมาย 8.50 บาท คาดกำไรไตรมาส 2/60 ทำ All time high จากการเพิ่มประสิทธิภาพการผลิต
ขณะที่คณะกรรมการสิ่งแวดล้อมแห่งชาติ มีกำหนดจะพิจารณารายงานการวิเคราะห์ผลกระทบสิ่งแวดล้อม (EIA) ฉบับที่สองของ TPIPP ในเดือนมิ.ย. นี้ ถ้าผ่านก็จะสามารถเดินเครื่องผลิตไฟฟ้า (COD) ได้เร็วกว่ากำหนดไตรมาส 4 จะส่งผลให้กำลังการผลิตปีนี้เพิ่มขึ้นจาก 150 เมกะวัตต์ (MW) เป็น 440 MW หนุนกำไรไตรมาส 4/60 โตก้าวกระโดด และ ปี 2561 จะรับรู้กำลังการผลิต 440MW เต็มปี
 